b"\n_START_ARTICLE_\nSarianne Savola\n_START_SECTION_\nNuortensarjoista aikuisten arvokilpailuihin\n_START_PARAGRAPH_\nSavola syntyi Pylk\xc3\xb6nm\xc3\xa4ell\xc3\xa4 13. maaliskuuta 1987. H\xc3\xa4n aloitti painin vuonna 1995 menty\xc3\xa4\xc3\xa4n painisalille Matias-veljens\xc3\xa4 mukana. Painiin Savola keskittyi peruskoulun kahdeksannen luokan aikana, kun h\xc3\xa4n kadettien (alle 17-vuotiaiden) arvokilpailuihin osallistuttuaan n\xc3\xa4ki lajissa menestymismahdollisuuksia. Ensimm\xc3\xa4isiss\xc3\xa4 kansainv\xc3\xa4lisiss\xc3\xa4 arvokilpailuissaan Savola kilpaili vuonna 2002, jolloin h\xc3\xa4n sijoittui kadettien EM-kilpailuissa Lorisa Oor\xc5\xbeakin voittamassa 43 kg:n painoluokassa kuudenneksi. Seuraavana vuonna h\xc3\xa4n oli samoissa kilpailuissa sarjan 46 kg viides ja vuonna 2004 samassa sarjassa kuudes._NEWLINE_Vuonna 2005 Savola nousi painoluokkaan 48 kg, jossa on kilpaillut siit\xc3\xa4 l\xc3\xa4htien. Toukokuussa h\xc3\xa4n kilpaili ensimm\xc3\xa4isen kerran aikuisten sarjassa voittaessaan Saksan Grand Prix'n. Hein\xc3\xa4kuussa h\xc3\xa4n sijoittui yhdell\xc3\xa4 voitolla ja tappiolla juniorien (alle 20-vuotiaiden) MM-kilpailuissa kahdeksanneksi, ja elokuussa h\xc3\xa4n oli juniorien EM-kilpailuissa viides. Syyskuussa Savola osallistui ensimm\xc3\xa4isiin aikuisten kansainv\xc3\xa4lisiin arvokilpailuihinsa, Budapestin MM-kilpailuihin. Ensimm\xc3\xa4isess\xc3\xa4 ottelussaan suomalainen h\xc3\xa4visi sel\xc3\xa4tyksell\xc3\xa4 lopulta hopeaa saavuttaneelle Ukrainan Iryna Merleni-Melnykille, joka edellisvuonna oli voittanut olympiakultaa. Ker\xc3\xa4ilyottelussa Savola h\xc3\xa4visi kanadalaiselle, lopulta pronssille ylt\xc3\xa4neelle Carol Huynhille. Lopputuloksissa Savola sijoittui 23:nneksi._NEWLINE_Vuonna 2006 Savola osallistui toisen kerran Saksan Grand Prix'hin, jossa saavutti t\xc3\xa4ll\xc3\xa4 kertaa kolmannen sijan. Hein\xc3\xa4kuussa juniorien EM-kilpailuissa Szombathelyss\xc3\xa4 Savola paini juniorien EM-hopeaa h\xc3\xa4viten vain kultaa vieneelle valkoven\xc3\xa4l\xc3\xa4iselle Marina Markevit\xc5\xa1ille. Juniorien MM-kilpailuissa suomalainen voitti ensimm\xc3\xa4isen ottelunsa, mutta h\xc3\xa4visi toisen lopulta pronssille ylt\xc3\xa4neelle kazakstanilaiselle Jyldyz E\xc5\xa1imovalle ollen lopputuloksissa kahdeksas. Vuonna 2007 Savola palasi v\xc3\xa4livuoden j\xc3\xa4lkeen aikuisten arvokisoihin osallistuttuaan Sofian EM-turnaukseen. Sofiassa h\xc3\xa4n voitti ensimm\xc3\xa4isen kierroksen turkkilaisvastustajansa jaksoin 2\xe2\x80\x930, mutta toisen kierroksen ottelussa Ukrainan Oleksandra Kohut oli parempi samoin jaksoluvuin. Savolan lopullinen sijoitus oli aikuisten sarjassa t\xc3\xa4m\xc3\xa4n uran siihen menness\xc3\xa4 paras, yhdeks\xc3\xa4s. Kes\xc3\xa4ll\xc3\xa4 h\xc3\xa4n sijoittui juniorien EM-kilpailuissa seitsem\xc3\xa4nneksi, ja juniorien MM-kilpailuissa elokuussa h\xc3\xa4n h\xc3\xa4visi ensimm\xc3\xa4isell\xc3\xa4 kierroksella kultaa voittaneelle Ruotsin Sofia Mattssonille. Savola voitti ensimm\xc3\xa4isen ker\xc3\xa4ilyottelunsa, mutta pronssiottelussa h\xc3\xa4n h\xc3\xa4visi jaksoin 1\xe2\x80\x932 kiinalaispainijalle ollen n\xc3\xa4in viides. Bakun aikuisten MM-kilpailuissa Savola aloitti toiselta kierrokselta ja h\xc3\xa4visi australialaiselle Kyla Bremnerille jaksoin 1\xe2\x80\x932 ollen lopputuloksissa 20:s. Bakun kilpailujen my\xc3\xb6t\xc3\xa4 Savola siirtyi pysyv\xc3\xa4sti aikuisten sarjaan.\n_START_SECTION_\nArvokisamitalistiksi\n_START_PARAGRAPH_\nVuoden 2008 alussa Savola paini viidenneksi Klippan Lady Open -turnauksessa, jonka sarjavoiton Ruotsin Mattsson vei. Mattsson voitti my\xc3\xb6s Saksan Grand Prix'n, jossa Savola saavutti toisen kerran kolmannen sijan. Pekingin kes\xc3\xa4olympialaisten karsintaturnauksessa suomalainen oli 19:s, mik\xc3\xa4 ei riitt\xc3\xa4nyt olympiapaikkaan. Seuraavana vuonna Savola sijoittui Klippan Lady Openissa viidenneksi. Huhtikuussa j\xc3\xa4rjestettiin EM-kilpailut Vilnassa. Savola h\xc3\xa4visi ensimm\xc3\xa4isen kierroksen ottelunsa Romanian Estera Dobrelle jaksoin 0\xe2\x80\x932, mutta t\xc3\xa4m\xc3\xa4n selvitty\xc3\xa4 loppuotteluun p\xc3\xa4\xc3\xa4si Savola ker\xc3\xa4ilyotteluihin. Ensimm\xc3\xa4isess\xc3\xa4 ker\xc3\xa4ilyottelussa suomalainen voitti italialaispainijan jaksoin 2\xe2\x80\x931 kolmannen er\xc3\xa4n ratkettua aiheettomasta videotarkistuksesta annettuun hyvityspisteeseen. Pronssiottelussa Savola sai vastaansa valkoven\xc3\xa4l\xc3\xa4isen Tasiana Hurmovit\xc5\xa1in, joka h\xc3\xa4visi arvonnan ensimm\xc3\xa4isell\xc3\xa4 jaksolla. Siin\xc3\xa4 Savola otti jalkaotteen ja sai pisteen allepanosta, mik\xc3\xa4 ratkaisi jakson. Toisella jaksolla Savola astui ulos alueelta, ja Hurmovit\xc5\xa1 meni johtoon. Suomalainen sai kuitenkin tasoituspisteen ty\xc3\xb6nt\xc3\xa4m\xc3\xa4ll\xc3\xa4 valkoven\xc3\xa4l\xc3\xa4isen ulos alueelta, mik\xc3\xa4 ratkaisi jakson ja ottelun. Savola voitti pronssiottelun jaksoin 2\xe2\x80\x930 (1\xe2\x80\x930, 1\xe2\x80\x931) ja saavutti uransa ensimm\xc3\xa4isen arvokisamitalin, EM-pronssin. Toukokuussa h\xc3\xa4n oli Saksan Grand Prix'ssa 20:s. Syksyn MM-kilpailuissa Herningiss\xc3\xa4 Savola oli 24:s. H\xc3\xa4n h\xc3\xa4visi ensimm\xc3\xa4isen ottelunsa hopeaa saavuttaneelle Ven\xc3\xa4j\xc3\xa4n Oor\xc5\xbeakille jaksoin 0\xe2\x80\x932 ja ker\xc3\xa4ilyottelunsa vietnamilaiselle Th\xe1\xbb\x8b L\xe1\xbb\xa5a Nguy\xe1\xbb\x85nille samoin 0\xe2\x80\x932-jaksoin._NEWLINE_Kausi 2010 j\xc3\xa4i Savolalta vajaaksi. H\xc3\xa4n paini helmi-maaliskuussa kahdeksannet sijat Klippan Lady Open- ja Golden Grand Prix -turnauksissa, mutta joutui kev\xc3\xa4\xc3\xa4ll\xc3\xa4 leikkaukseen oikean polven vamman vuoksi, mik\xc3\xa4 p\xc3\xa4\xc3\xa4tti Savolan kauden. Vuoden 2011 Savola aloitti kansainv\xc3\xa4listen turnausten osalta painimalla Yasar Dogu -turnauksessa kolmanneksi. Klippan Lady Openissa h\xc3\xa4n oli seitsem\xc3\xa4s. Dortmundin EM-kilpailuissa Savola h\xc3\xa4visi ensimm\xc3\xa4isen kierroksen ottelunsa jaksoin 0\xe2\x80\x932 lopulta pronssia voittaneelle romanialaiselle Cristina Croitorulle ja oli 12:s. Syksyn MM-kilpailuissa Istanbulissa h\xc3\xa4n h\xc3\xa4visi jaksoin 0\xe2\x80\x932 senegalilaiselle Isabelle Samboulle sijoittuen lopulta 37:nneksi._NEWLINE_Vuoden 2012 Savola aloitti painimalla Dan Kolov\xe2\x80\x93Nikola Petrov-turnauksessa toiseksi Vanessa Boubryemmin j\xc3\xa4lkeen. Belgradin EM-kilpailuissa h\xc3\xa4n h\xc3\xa4visi avausottelunsa unkarilaispainijalle jaksoin 0\xe2\x80\x932 sijoittuen lopputuloksissa kymmenenneksi. Lontoon kes\xc3\xa4olympialaisten Sofian karsintaturnauksessa huhtikuussa Savola voitti kaksi ensimm\xc3\xa4ist\xc3\xa4 vastustajaansa 2\xe2\x80\x930-jaksoin, mutta h\xc3\xa4visi ratkaisevan ottelun saksalaiselle Alexandra Engelhardtille sel\xc3\xa4tyksell\xc3\xa4. Toukokuussa viimeisess\xc3\xa4 karsintaturnauksessa Vantaalla Savola sel\xc3\xa4tti avausvastustajansa, mutta h\xc3\xa4visi toisen ottelunsa sel\xc3\xa4tyksell\xc3\xa4 turnauksen voittaneelle olympiavoittaja Iryna Merleni-Melnykille. Savola sijoittui molemmissa karsintaturnauksissa viidenneksi._NEWLINE_Savola valmistui juristiksi vuonna 2014 ja lopetti painiuransa. Kev\xc3\xa4\xc3\xa4ll\xc3\xa4 2016 Savola yritti viel\xc3\xa4 hankkia paikan Rion olympialaisiin, jolloin h\xc3\xa4n ilmoitti p\xc3\xa4\xc3\xa4tt\xc3\xa4v\xc3\xa4ns\xc3\xa4 paini-uransa joka tapauksessa olympialaisiin. Savola ei saanut olympiapaikkaa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSavola harrasti nuorempana muun muassa balettia ja ratsastusta. Yleisurheilussa (muun muassa korkeushyppy, aitajuoksu, k\xc3\xa4vely) ja pes\xc3\xa4pallossa Savolalla on useita nuorten piirinmestaruusmitaleja, ja vuoden 2002 viestijuoksujen SM-kilpailuissa h\xc3\xa4n edusti aitajuoksussa Lappaj\xc3\xa4rven Veikkoja. Lukiota Savola k\xc3\xa4vi Lappaj\xc3\xa4rven lukiossa. Kev\xc3\xa4\xc3\xa4ll\xc3\xa4 2008 h\xc3\xa4n opiskeli toista vuotta Helsingin yliopiston oikeustieteellisess\xc3\xa4 tiedekunnassa._NEWLINE_Savolan Matias-veli on vapaapainin SM-mitalisti ja nuorten arvokisaedustaja. Sisarusten juristina ty\xc3\xb6skentelev\xc3\xa4 Tapio-is\xc3\xa4 vei n\xc3\xa4m\xc3\xa4 painisalille Matiaksen ollessa nelivuotias, ja lapsina sisarukset harjoittelivat jonkin verran yhdess\xc3\xa4. Heid\xc3\xa4n \xc3\xa4itins\xc3\xa4 on biologi. Harrastuksikseen Savola on ilmoittanut lukemisen ja elokuvat."